F'dan il-jum niċċelebraw il- Jum Dinji tal-Libertà tal-Istampa f'kuntest diffiċli għall-ġurnaliżmu. Il-libertà tal-espressjoni u l-libertà tal-istampa jinsabu mhedda mad-dinja kollha. L-attakki fuq il-media u l-ġurnalisti huma attakki fuq id-demokrazija u fuq il-libertà tagħna lkoll. Nagħtu ġieħ lill-ġurnalisti kollha fl-Ewropa u mad-dinja kollha li tilfu ħajjithom fl-eżerċizzju tal-professjoni tagħhom. Nappellaw lill-istati kollha biex jikkundannaw il-vjolenza fuq il-ġurnalisti, biex jieħdu azzjoni biex itejbu s-sigurtà tal-ġurnalisti b'attenzjoni partikolari għall-ġurnalisti nisa u biex l-awturi u l-instigaturi ta' tali vjolenza jitressqu quddiem il-ġustizzja. L-Unjoni Ewropea hi msejsa fuq il-valuri tad-demokrazija, id-drittijiet tal-bniedem u l-istat tad-dritt, fuq media ħielsa u pluralistika kif stabbilit fil-karta tad-drittijiet fundamentali tal-UE. Il-libertà tal-istampa taqdi rwol kruċjali fil-promozzjoni tal-governanza tajba, it-trasparenza u r-responsabbiltà. Il-ġurnaliżmu indipendenti huwa element essenzjali li jżomm lill-istati responsabbli u li jissorvelja l-proċessi demokratiċi. Media ħielsa, diversifikata u indipendenti, kemm online kif ukoll offline, hija l-pilastru ta' soċjetà pluralistika u miftuħa, u għandha r-responsabiltà kbira li tiggarantixxi aħbarijiet verifikati u korretti lill-pubbliku. Ir-rispett għal-libertà tal-espressjoni huwa integrat fil-linji ta' politika u l-programmi ta' żvilupp kollha tal-UE. Il-leġislazzjoni, il-linji ta' politika u l-istrumenti tal-UE tfasslu biex isaħħu l-libertà tal-media fl-unjoni kollha u biex itejbu t-trasparenza, il-kredibbiltà u d-diversità tal-informazzjoni online. L-UE ser tkompli tiffinanzja proġetti speċifiċi f'pajjiżi terzi li jtejbu l-kwalità tal-ġurnaliżmu, l-aċċess għall-informazzjoni pubblika u l-libertà tal-espressjoni. Aħna ser nikkundannaw konsistentement il-vjolenza fuq il-ġurnalisti u nopponu – fil-kuntatti bilaterali ma' pajjiżi terzi kif ukoll f'fora multilaterali u reġjonali – kull leġislazzjoni, regolament jew pressjoni politika li tillimita l-libertà tal-espressjoni u ser nieħdu passi konkreti biex inwaqqfu u nwieġbu għal attakki fuq ġurnalisti u bloggers, inkluż l-assistenza f'emerġenza għall-protezzjoni tad-difensuri tad-drittijiet tal-bniedem f'riskju għoli, xi kultant permezz tar-rilokazzjoni. Illum nirriaffermaw id-determinazzjoni tal-UE li tibqa' tħares u tippromwovi l-libertà tal-opinjoni u tal-espressjoni bħala drittijiet li għandu jgawdi kulħadd u kullimkien, abbażi tal-prinċipji tal-ugwaljanza, in-nondiskriminazzjoni u l-universalità, permezz ta' kull media, ġewwa l-fruntieri tagħna u lil hinn minnhom. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia, jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro. is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.